Sonda japoneză SLIM, care a ajuns pe Lună săptămâna trecută, are probleme deoarece a căzut în nas. Din cauza poziției ciudate în care a picat, panourile ei solare nu au acces la lumină și, deci, nu pot genera electricitate. Specialiștii niponi speră acum ca unghiul de refracție a luminii să ajună într-o poziție care să permită încărcarea sondei.
Potrivit JAXA, Agenția Spațială Japoneză, sonda nu a putut aseleniza corect din cauza unei defecțiuni la principalul motor.
Japonezii și-au dat seama de ce sonda are probleme după ce au văzut o imagine transmisă de roboțelul Sora-Q, care e cât o minge de baseball, prin intermediul lander-ul Lunar Excursion Vehicle (Lev-1). Sora-Q fusese eliberat chiar de SLIM, cu puțin timp înainte de aselenizare, explică BBC.
În imaginea transmisă de roboțel se vede că SLIM e într-o poziție ciudată, din cauza căreia panourile solare nu au acces la lumină, deci nu generează energie.
Înainte să intre în hibernare, SLIM a reușit să facă mai multe fotografii cu locul în care a aterizat – un mic deal. Japonezii speră ca unghiul de refracție a luminii să ajungă într-o poziție care să permită încărcarea cu energie a sondei.
În schimb, cu Sora-Q și Lev-1 japonezii au avut mai mult noroc – primul a reușit să facă fotografii, iar al doilea a făcut salturi și a transmis date pe Pământ.